Y xa nakaj chic cꞌa ri kꞌij riche (rixin) ri quinimakꞌij ri israelitas,
ri pascua rubiꞌ.
Rumariꞌ ri Jesús xbe cꞌa pa tinamit Jerusalem,
riche (rixin) ri nimakꞌij riꞌ.
Y chupan ri lugar ri acuchi (achique) cꞌo wi rachoch ri Dios ri cꞌo pa Jerusalem,
ri Jesús xeberilaꞌ cꞌa ri yecꞌayin wáquix,
carneꞌl,
y ri yecꞌayin tak palomax.
Y xeberilaꞌ chukaꞌ ri aj qꞌuexoy tak puek ri ye tzꞌuyul ri chiriꞌ.
Ri Jesús,
xu (xe wi) tek xerutzꞌet,
xberucꞌamaꞌ pe caꞌiꞌ oxiꞌ tak coloꞌ y xuben cꞌa jun ruchꞌaybal y xerokotaj pe quinojel.
Xerokotaj cꞌa pe cachibilan ri quicarneꞌl y ri quiwáquix ri chiriꞌ chupan ri lugar riche (rixin) ri rachoch ri Dios.
Y chique ri aj qꞌuexoy tak puek,
xucꞌakalaꞌ cꞌa ca ri quirajil chiquiwech y xerutecmayilaꞌ ca ri quimesas.
Y chique ri yecꞌayin palomax xubij cꞌa:
Queꞌiwelesaj el reꞌ waweꞌ.
Y ma tiben ta chare ri rachoch ri Nataꞌ Dios,
jun cꞌaybel,
xchaꞌ ri Jesús.
Rumariꞌ ri rudiscípulos can chanin xoka chiquicꞌuꞌx ri jun tzij tzꞌibatal ca chupan ri ruchꞌabel ri Dios.
Ri tzij cꞌa riꞌ nubij:
Sibilaj nikꞌaxo chic wánima ruma ri itzel yetajin chubanic ri winek chupan ri awachoch,
nichaꞌ.
Yacꞌariꞌ tek ri achiꞌaꞌ israelitas ri can cꞌo quikꞌij,
xquibij chare ri Jesús:
¿Achique cꞌa chi milagro nacꞌut chkawech riche (rixin) chi niketamaj chi cꞌo kꞌatbel tzij pan akꞌaꞌ riche (rixin) chi xeꞌawokotaj el ri winek waweꞌ?
xechaꞌ chare.
Y ri Jesús xubij cꞌa chique:
Tikasaj cꞌa pan ulef re jay reꞌ,
jay ri can riche (rixin) wi ri Dios y riyin pan oxiꞌ kꞌij npabaꞌ chic jun bey,
xchaꞌ chique.
Y yacꞌariꞌ tek ri achiꞌaꞌ israelitas ri can cꞌo quikꞌij,
xquibij chare ri Jesús:
Re jun jay reꞌ,
cawinek wakiꞌ junaꞌ xquiben ri kateꞌ katataꞌ chrij riche (rixin) chi xquipabaꞌ.
¿La yacowin cami riyit napabaꞌ pan oxiꞌ kꞌij?
xechaꞌ chare.
Pero ri jay ri xubij ri Jesús chique ri winek riꞌ,
ya ri ruchꞌacul Riyaꞌ mismo.
Y rumacꞌariꞌ,
tek ri Jesús xcamisex chuwech ri cruz y pa rox kꞌij xbecꞌastej pe,
ri rudiscípulos xoka cꞌa chiquicꞌuꞌx chi ri jun tzij riꞌ rubin chique ri achiꞌaꞌ israelitas ri can cꞌo quikꞌij.
Y cꞌacꞌariꞌ xquinimaj ri ruchꞌabel ri Dios ri tzꞌibatal ca,
y ri chꞌabel ri ye rubin ca ri Jesús.
Y chupan cꞌa ri kꞌij tek cꞌo ri Jesús pa Jerusalem ruma ri nimakꞌij pascua,
can ye qꞌuiy wi cꞌa winek ri xeniman.
Ri winek riꞌ xquinimaj tek xequitzꞌet ri milagros ri xeruben chiquiwech.
Pero ri Jesús man cꞌa xucukubaꞌ ta rucꞌuꞌx quiqꞌui ri winek riꞌ,
ruma Riyaꞌ can retaman wi ri cꞌo pa tak cánima quinojel ri winek.
Y ma rajawaxic ta cꞌa chare chi cꞌo ta jun ri nibin chare achique rubanic ri quicꞌaslen chiquijujunal ri winek;
ruma Riyaꞌ can retaman wi achique cꞌa ri cꞌo pa tak cánima.